S-109/2009

Mál þetta, sem dómtekið var 11. desember sl., er höfðað með ákæru lögreglustjórans á Eskifirði, útgefinni 30. september 2009, á hendur B-kk-þgf Þ-kk-þgf K-kk-þgf, [kt.], Hlíðartúni 8, Höfn í Hornafirði, „fyrir eftirtalin hegningarlagabrot framin á Höfn:

I.

Fyrir eignaspjöll fimmtudaginn 9. apríl 2009, með því að hafa brotið rúðu að stæðr 42 x 42 cm í útihurð á framhlið heilsugæslustöðvarinnar við Víkurbraut.

II.

Fyrir tilraun til þjófnaðar þriðjudaginn 12. maí 2009, með því að hafa brotist inn í heilsugæslustöðina við Víkurbraut, með því að brjóta rúðu í dyrum á vesturhlið hússins með grjóti, en við það fór viðvörunarkerfi heilsugæslustöðvarinnar í gang og reyna síðan að stela lyfjum úr svokölluðum „acute vagni“, sem staðsettur var í herbergi inn af neyðarmóttöku, án árangurs, þar sem vagninn var læstur.

Telst ákæruliður I. varða við 1. mgr. 257. gr. almennra hegningarlaga nr. 19/1940, sbr. breytingarlög, en ákæruliður II. varða við 244. gr., sbr. 20. gr. sömu laga.

Þess er krafist að ákærði verði dæmdur til refsingar og til greiðslu alls sakarkostnaðar.

Þá krefst Heilbrigðisstofnun Suðausturlands, [kt.], þess að ákærði verði dæmdur til að greiða skaðabætur að fjárhæð kr. 23.390 vegna rúðubrotanna, auk vaxta skv. 8. gr. laga nr. 38/2001, af kr. 11.521, frá 9. apríl 2009, en af kr. 23.390 frá 12. maí 2009 þar til einn mánuður er liðinn frá birtingardegi bótakröfu þessarar, en með dráttarvöxtum skv. 9. gr. sömu laga frá þeim degi til greiðsludags, auk málskostnaðar að mati dómsins.“

Ákærði játaði brot sín skýlaust fyrir dóminum eins og þeim er lýst í framangreindri ákæru og var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds og verjandi ákærða höfðu tjáð sig stuttlega um ákvörðun viðurlaga. Af hálfu ákærða er þess krafist að honum verði ekki gerð sérstök refsing, þar sem um hegningarauka sé að ræða við fyrri dóma sem hann hefur hlotið og brot hans nú hefðu ekki leitt til þyngri refsinga hefði verið dæmt um þau í fyrri dómum. Þá er þess krafist að bótakröfu verði vísað frá dómi. Loks krefst verjandi ákærða málsvarnarlauna.

Með játningu ákærða, sem fær fulla stoð í gögnum málsins, telst sannað að hann hafi gerst sekur um þau brot sem lýst er í ákæru og sem þar eru rétt heimfærð til refsiákvæða.

Ákærði á að baki nokkurn sakaferil, en hann hefur frá á árinu 2000 fram til janúar 2009 þrettán sinnum hlotið dóma fyrir brot gegn almennum hegningarlögum, lögum um ávana- og fíkniefni og umferðarlögum, þar af átta sinnum fyrir auðgunarbrot eða tilraun til slíkra brota. Síðast hlaut hann dóm 11. nóvember 2009, fyrir brot gegn valdstjórninni, fíkniefnalagabrot og gripdeild, en þá var honum dæmdur hegningarauki, tveggja mánaða óskilorðsbundið fangelsi, við dóma frá 24. september og 8. janúar 2009. Með dóminum frá 24. september 2009 var ákærði dæmdur til að sæta 60 daga fangelsi fyrir líkamsárás. Brot ákærða nú eru framin fyrir uppkvaðningu dómanna frá 11. nóvember og 24. september sl. og ber því að dæma ákærða hegningarauka, sbr. 78. gr. almennra hegningarlaga, en auk þess er litið til 77. gr. sömu laga við ákvörðun refsingar hans. Með hliðsjón af sakaferli hans, sbr. 255. gr. almennra hegningarlaga, en jafnframt með hliðsjón af því að tilraun ákærða til þjófnaðar bar ekki vott um einbeittan ásetning, þykir refsing hans, með heimild í lokamálslið 78. gr. almennra hegningarlaga, hæfilega ákvörðuð 15 daga fangelsi.

Ákærði greiði allan sakarkostnað sem samanstendur af þóknun skipaðs verjanda hans, S-kk-ef K-kk-ef K-kk-ef hdl., sem þykir hæfilega ákveðin 56.025 krónur og er virðisaukaskattur meðtalinn í þeirri fjárhæð.

Krafa ákærða um frávísun bótakröfu málsins byggir einungis á því að fulltrúi ákæruvalds hafi ekki haft heimild til þess að fara með kröfuna fyrir hönd bótakrefjanda þar sem skriflegt umboð hafi skort. Fjárhæð kröfunnar er hins vegar ekki mótmælt.

Við þingfestingu málsins mætti lögmaður bótakrefjanda. Við næstu fyrirtöku málsins, 11. desember sl., lýsti fulltrúi ákæruvaldsins því yfir að hann sækti einnig þing fyrir hönd lögmanns bótakrefjanda og var um það bókað í þingbók.

Samkvæmt síðari málslið 2. mgr. 174. gr. laga um meðferð sakamála hefur útivist bótakrefjanda við þingfestingu máls eða á síðari stigum þau áhrif að krafa hans verður felld niður, nema hann hafi lögmæt forföll eða „ákærandi hafi tekið að sér að mæta fyrir hans hönd í þinghaldinu“. Samkvæmt lagaákvæði þessu eru ekki sett nein sérstök formskilyrði fyrir því hvernig fulltrúa ákæruvalds verði falið að sækja þing fyrir hönd bótakrefjanda og verður því að líta svo á að yfirlýsing fulltrúa ákæruvalds um að hann sæki þing fyrir hönd bótakrefjanda nægi að þessu leyti. Verður því ekki fallist á kröfu ákærða um frávísun bótakröfunnar.

Krafa bótakrefjanda hljóðar upp á 23.390 krónur, auk vaxta og dráttarvaxta, eins og greinir í ákæru. Krafan, sem er vegna viðgerða á brotnum rúðum, er studd reikningum og auk þess ekki mótmælt efnislega, og verður ákærði því dæmdur til greiðslu kröfunnar eins og hún er fram sett, með dráttarvöxtum eins og nánar greinir í dómsorði en bótakrafan var fyrst birt ákærða við birtingu ákæru 4. nóvember sl. og ber því dráttarvexti frá 4. desember sl., sbr. 9. gr. laga nr. 38/2001, um vexti og verðtryggingu.

Í samræmi við 3. mgr. 176 gr. laga nr. 88/2008 verður ákærði dæmdur til að greiða bótakrefjanda málskostnað sem þykir hæfilega ákveðinn 20.000 krónur.

Dómur þessi er kveðinn upp af H-kk-þgf B-kk-þgf dómstjóra í dómsal Héraðsdóms Austurlands að Lyngási 15, Egilsstöðum, klukkan 14:05 þriðjudaginn 22. desember 2009.

Dómsorð:

Ákærði, B-kk-nf Þ-kk-nf K-kk-nf, sæti fangelsi í 15 daga.

Ákærði greiði allan sakarkostnað sem er þóknun skipaðs verjanda hans, S-kk-ef K-kk-ef K-kk-ef hdl., 56.025 krónur.

Ákærði greiði Heilbrigðisstofnun Suðausturlands 23.390 krónur, auk vaxta samkvæmt 8. gr. laga nr. 38/2001, af 11.521 krónum frá 9. apríl 2009 til 12. maí 2009, en af 23.390 krónum frá þeim degi til 4. desember 2009, en með dráttarvöxtum samkvæmt 9. gr., sbr. 1. mgr. 6. gr. sömu laga af sömu fjárhæð frá þeim degi til greiðsludags.

Ákærði greiði Heilbrigðisstofnun Suðausturlands 20.000 krónur í málskostnað.

H-kk-nf B-kk-nf